**Жыццёвы і творчы шлях Максіма Танка. Тэмы і вобразы танкаўскай паэзіі**

**Мэты:** выклікаць цікавасць да жыцця і творчасці Максіма Танка; увесці вучняў у паэтычны свет лірыкі, вызначаючы тэматыку твораў; развіваць уменне даваць самастойную ацэнку лірычным творам, навыкі выразнага чытання вершаў; садзейнічаць выхаванню імкнення да мэтанакіраванага і гарманічнага жыцця.

**Тып:** урок тлумачэння новага матэрыялу.

**Ход урока**

**І. Арганізацыйна-матывацыйны этап.**

Выразнае чытанне верша настаўнікам.

Які сёння дзень і якая дата?

Для каго – будзень,

Для каго – свята.

Недзе – засуха,

Недзе – макрэча,

Аднаму – разлука,

Другому – сустрэча.

І ніхто на свеце

Разгадаць не ўмее –

Што яно здарыцца,

Як звечарэе?

А. Грачанікаў

Настаўнік. Сапраўды, ніхто з нас не можа прадбачыць, што можа адбыцца вечарам. Таму неабходна цаніць кожную хвілінку. Сёння разам з вамі мы паспрабуем зрабіць так, каб урок быў карысным, а ўражанні і ўспаміны засталіся самымі лепшымі.

**Паведамленне тэмы ўрока.**

Настаўнік. Колькі існуе чалавецтва, столькі нараджаюцца людзі, якія маюць здольнасць да своеасаблівага ўспрымання рэчаіснасці. Яны здольныя ўбачыць незвычайнае ў самым звычайным і звыклым: у адным імгненні бачыць вечнасць, вялікі свет – у пясчынцы. Гэта і ёсць тое, што мы называем творчасцю, а чалавека з такімі здольнасцямі – таленавітым. Гэтыя словы спаўна можна аднесці да асобы Максіма Танка.

(Запіс у сшыткі даты і тэмы ўрока.)

Быць паэтам – вельмі цяжкая місія. Менавіта таму паэтамі становяцца не ўсе, а толькі выбраныя людзі, якія маюць перш за ўсё станоўчыя рысы характару.

**Пастаноўка мэт урока.**

Настаўнік. Нам трэба яшчэ шмат даведацца пра М. Танка, дакрануцца да цудоўнай танкаўскай паэзіі. Падумайце і скажыце, якія мэты мы можам паставіць для сябе перад пачаткам працы? (Даведаемся пра …, пазнаёмімся з …, асэнсуем …)

**ІІ. Аперацыйна-пазнавальны этап.**

Настаўнік. Паглядзіце на партрэт паэта і паразважайце, якім чалавекам ён быў. Сапраўды, Максім Танк высока цаніў такія якасці асобы, як шчырасць, спагада, чуласць, дабрыня. Пра гэта нам гаворыць эпіграф, у якасці якога я ўзяла словы самога аўтара. (Зварот да эпіграфа)

1. **Самастойная работа – альтэрнатыўны тэст.**

(Гучыць аўдыязапіс “Ave Mariа”)

У Максіма Танка ёсць верш з такой назвай. Паэт прывёз яго з турыстычнага падарожжа па краінах Еўропы, з Італіі. Там ён сустрэў семнаццацігадовую прыгажуню-манашку. Паэт ведаў, на што асуджае чалавека манаская сутана. Назва верша невыпадковая. “Ave Maria” – адна з галоўных малітваў у хрысціян-католікаў. Яна другая пасля “Ойча наш”. Асабліва ўрачыстая “Ave” ў час службаў у святы нараджэння Божай маці, Успення, Благавешчання, Пакроваў. Яна прысвечана Багародзіцы – Жанчыне-Маці, што нарадзіла Богачалавека – Ісуса Хрыста, сына Божага. Манашкі – Хрыстовы нявесты – свята ўшаноўваюць Багародзіцу, пакланяюцца ёй. Назва верша супадае з назвай малітвы. Верш называецца так не толькі таму, што ў ім гаворыцца пра сустрэчу паэта з маладой манашкай, якая спяшаецца на “Аve”. У назве заключаны больш глыбокі сэнс. Вобраз Багародзіцы – гэта вобраз маці, якая нарадзіла, выкарміла, выняньчыла і выгадавала сваё дзіця. Яна, Маці, выканала тое, што павінна зрабіць кожная жанчына – прадаўжальніца чалавечага роду. Але гэта высокая місія не дадзена манашкам. Яны асуджаны на адзіноту, бясшлюбнасць. У гэтым трагізм іх лёсу. Менавіта пра трагізм лёсу жанчыны, бітву за чалавека, за маладосць, за будучыню верш М.Танка.

**2. Праверка самастойнай работы.**

**3. Работа ў групах.** Мэта работы – накіраваць вучняў на вызначэнне тэмы і ідэі твораў; самастойная работа з падручнікам і крытычнай літаратурай, складанне кластара “Тэмы і вобразы танкаўскай паэзіі”.

І група – Выразна прачытайце вершы “Спатканне” і “Паслухайце, вясна ідзе”. Вызначце тэму і асноўную ідэю вершаў. Якія тэмы раскрываў М.Танк у давераснёўскай лірыцы?

ІІ група - Раскрыйце тэматыку вершаў паэта перыяду Вялікай Айчыннай вайны,

аналізуючы вершы “Родная мова”і “Каб ведалі”.

ІІІ група – Прааналізуйце вершы М. Танка пасляваеннага перыяду (на выбар). Вызначце асноўныя тэмы ў творчасці паэта гэтага часу.

**4. Праверка групавой работы** (вуснае паведамленне вучняў, запаўненне кластара)

**IIІ. Рэфлексійна-ацэначны этап.**

Тонкі лірык, нястомны шукальнік праўды і красы, сэнсу жыцця і чалавечага прызвання, Максім Танк да апошніх сваіх дзён не выпускаў з рук пяро. Яго сэрца чутка адгукалася на праблемы часу, яго голас заўсёды моцна гучаў у абарону народа. Нават у бальніцы на тумбачцы, побач з лекамі, ляжаў звычайны для Яўгена Іванавіча школьны сшытак: у такія ён любіў занатоўваць вершы. У зборніку “Errata”, які выйшаў ужо пасля смерці паэта, сабраны вершы паэта, напісаныя ў апошнія гады. Лацінская назва зборніка азначае “выпраўленне памылак”. Напрыканцы жыцця кожны павінен паспрабаваць выправіць свае памылкі, сабраць раскіданыя камяні. Яны ёсць для ўсіх. Танк нёс нам сваю споведзь.

1. Настаўнік. Я прапаную адказаць на наступныя пытанні ( на выбар)

- Я зразумеў, што Максім Танк ...

- Мяне зацікавілі вершы Максіма Танка, бо...

- Сёння на ўроку мне ўдалося...

- Я хацеў бы яшчэ даведацца...

- Я задаволены(а) сваёй работай на ўроку, бо...

2. Падбярыце, калі ласка, да кожнай літары імя і прозвішча паэта слова, якое характарызуе яго.

**М** – міласэрны, мілы, малайчына, масавік;

**А** – адукаваны, арганізатар, актыўны, акадэмік;

**К** – калектывісцкі, камунікатыўны, катэгарычны;

**С** – смелы, самаадданы, сямейны, спагадлівы;

**І** – ідэйны, ідэальны, ініцыятыўны;

**М** – мужны, манументальны, мнагагранны;

**Т** – таленавіты, танкападобны, таварыскі, тытанічны;

**А** – аптымістычны, артыстычны, А.Граніт;

**Н** – непахісны, невычарпальны, непаўторны, незалежны, нарачанец;

**К** – культурны, кранальны, “Каб ведалі”.

**VIII. Дамашняе заданне.**

Вуснае паведамленне па тэме ўрока.

Творчае заданне. Зрабіць прэзентацыю творчасці М. Танка.

Вывучыць на памяць верш “Родная мова”.

ДАДАТАК 1

**Альтэрнатыўны тэст “Жыццёвы і творчы шлях Максіма Танка”**

1. Яўген Паўлавіч Скурко нарадзіўся 17 верасня 1912 года на паўночным захадзе Беларусі ў вёсцы Пількаўшчына на Мядзельшчыне ў сялянскай сям’і.
2. У 1932 г. пайшоў у першы клас польскай пачатковай школы; вучыўся ў суседніх вёсках Шкленікава і Сваткі. Потым паступіў у трэці клас Вілейскай рускай прыватнай гімназіі. Але праз два гады яе закрылі польскія ўлады, і ён вымушаны быў перавесціся ў больш аддаленую ад родных мясцін Радашковіцкую беларускую гімназію.
3. За ўдзел у забастоўцы, якую арганізавалі гімназісты на пачатку 1932 года, яго выключылі з гімназіі. Нейкі час займаўся ў Віленскай беларускай гімназіі, з якой яго таксама выключылі за вальнадумства. Удалося ўладкавацца ў Віленскую рускую гімназію імя А. С. Пушкіна.
4. Разам з аднакласнікам Я. Гарохавым ён выпусціў у 1935 годзе рукапісны часопіс «Пралом», дзе пад псеўданімам А. Магніт змясціў свае першыя вершы.
5. У газеце-аднадзёнцы «Беларускае жыццё», што выйшла 7 красавіка 1932 года ў Львове і затым нелегальна была перапраўлена ў Заходнюю Беларусь, адбылося своеасаблівае творчае хрышчэнне паэта: пад яго вершам «Заштрайкавалі гіганты-коміны» ўпершыню з’явіўся псеўданім Максім Беларус.
6. З пачатку 1940-х гадоў паэт пачаў займацца камуністычнай падпольнай дзейнасцю. Працаваў інструктарам ЦК камсамола Заходняй Беларусі, вёў рэвалюцыйную работу на Віленшчыне і Навагрудчыне. Некалькі разоў яго арыштоўвалі польскія ўлады і прыгаворвалі да розных тэрмінаў турэмнага зняволення.
7. У 1938 годзе ў Вільні выйшла першая кніга паэта — «На этапах», наскрозь прасякнутая «маладым змагарным аптымізмам і беларускасцю». За кнігу «На этапах» Максім Танк атрымаў пяць месяцаў турэмнага зняволення.
8. У 1937 годзе ў Вільні, цэнтры тагачаснай Заходняй Беларусі, свет убачылі яшчэ дзве кнігі Максіма Танка — «Журавінавыя ягады» і паэма пра паўстанне рыбакоў «Нёман», з якой цэнзары шмат чаго выкраслілі. Праз год з’явіўся яшчэ адзін зборнік вершаў— «Пад мачтай». Яны сталі выдатнай падзеяй у заходнебеларускай літаратуры і атрымалі высокую ацэнку не толькі ў беларускай, але і ў прагрэсіўнай польскай крытыцы.
9. Свае вершы паэт падпісваў псеўданімамі «А. Магніт», «Максім Беларус». Апошняе літаратурнае імя засталося на ўсё астатняе творчае жыццё як сімвал нязломнай духоўнай сілы паэта, яго лірычнага героя — змагара за вольную будучыню беларускага народа.
10. Уз’яднанне беларускага народа ў адной дзяржаве ў 1940 годзе прыпала якраз на 17 верасня, дзень нараджэння Максіма Танка. Гэты дзень паэт прывітаў сваім вершам «Здарова, мае дарагія!».
11. На пачатку Вялікай Айчыннай вайны паэт эвакуіраваўся ў Маскву, там уступіў у народнае апалчэнне. Затым яго накіравалі на Бранскі фронт, у газету «За Савецкую Беларусь». Адначасова працаваў у рэдакцыі газеты-плаката «Раздавім фашысцкую гадзіну», пісаў патрыятычныя творы.
12. Пасля вайны Максім Танк актыўна спалучаў творчую працу з журналісцкай і грамадскай. Працаваў спачатку ў часопісе «Вастрыё», потым галоўным рэдактарам часопіса «Полымя» . Затым на працягу 13 гадоў узначальваў Саюз пісьменнікаў Беларусі.
13. Яго дасягненні адзначаны самымі высокімі літаратурнымі прэміямі, беларускімі і ўсесаюзнымі: Дзяржаўнай прэміяй СССР (1958; за кнігу «Каб ведалі»), Дзяржаўнай прэміяй Беларусі імя Якуба Коласа (1966; за зборнік вершаў «Мой хлеб надзённы»). А ў 1987 годзе за кнігу «Нарачанскія сосны» яму была прысуджана Ленінская прэмія.
14. Паэт быў узнагароджаны многімі ордэнамі і медалямі, у тым ліку і медалём Ф. Скарыны. Яму было прысвоена званне народнага паэта Беларусі (1988). Максім Танк пераклаў на беларускую мову многія творы А. Пушкіна, У. Маякоўскага, А. Міцкевіча, Ю. Славацкага, П. Тычыны і інш.
15. Імем М. Танка названы Беларускі дзяржаўны педагагічны ўніверсітэт у Мінску і вуліца ў Магілёве. Памёр М. Танк 7 жнiўня 1997 года.

ДАДАТАК 2

**Тэмы і вобразы танкаўскай паэзіі**

1. Вызначце тэму і асноўную ідэю вершаў.

У якой форме пабудаваны верш “Спатканне”?

Якім уяўляецца лірычны герой у вершах?

1. Вызначце тэму і асноўную ідэю вершаў.

Што сабою ўяўляе родная мова?

Чаму ў перыяд вайны паэт звяртаецца да праблемы мовы?

Пра што непакоіўся паэт у вершы “Каб ведалі”?

1. Вызначце тэму і асноўную ідэю вершаў.

Чым з’яўляецца для паэта родная зямля ў вершы “Мой хлеб надзённы”?

А другі хлеб – гэта …?

Якім апісвае паэт свой куток?

1. Вызначце тэму і асноўную ідэю вершаў.

Якімі намаляваны вобразы жанчыны-маці?

Аб чым нам могуць сказаць рукі маці?

1. Вызначце тэму і асноўную ідэю вершаў.

Хто з’яўляецца героем верша “Ave Maria”? Якой паўстае гераіня?

1. Вызначце тэму і асноўную ідэю вершаў.

Каму прысвечаны вершы?

Якой паўстае гераіня?